Suomen Lähilukioyhdistys

Opetus- ja kulttuuriministeriölle

[kirjaamo@minedu.fi](mailto:kirjaamo@minedu.fi)

Suomen Lähilukioyhdistyksen **lausunto hallituksen esityksestä eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta**, OKM/57/010/2014

Suomen Lähilukioyhdistys esittää lausuntonaan kunnioittavasti seuraavaa.

1. Lukion välitön toimintaympäristö on perusteiltaan erilainen pienellä ja suurella paikkakunnalla.

**Suurella paikkakunnalla lukio on itsenäinen toimija. Sen sijaan pienessä kunnassa lukio ja perusaste useimmiten muodostavat toisiaan tukevan parin. Koulutuksen järjestäjäkysymystä tarkasteltaessa tätä perustavaa laatua olevaa eroa ei ole lakiesityksessä otettu riittävän painokkaasti huomioon, etenkin kun karkeasti noin puolet Suomen lukioista sijaitsee pienillä paikkakunnilla**. Valtaosassa pieniä lukioita rehtori toimii samalla yläkoulun tai koko perusasteen rehtorina.

Pienessä kunnassa lukiolla on kokoaan suurempi vaikutus ympäristöönsä. Lukion lakkauttaminen merkitsee siellä samalla perusasteen toimintaedellytysten heikkenemistä ja välillisesti koko paikkakunnan sivistyksellistä alasajoa. Tämän myötä tulevat kielteiset vaikutukset kunnan elinkeinoelämään mm. pyrittäessä saamaan kuntaan uusia yrittäjiä ja lapsiperheitä.

Erityisesti paikkakunnilla, joissa lukio on ainoa toisen asteen oppilaitos,  lukion lakkauttamisella on laajat seurausvaikutukset. Kun oppilaitosverkosto harvenee esityksen ja rahoitusleikkausten myötä, pitenevät lukio-opiskelijoiden keskimääräiset opiskelumatkat. Vetoaminen tässä asiassa ammattiin opiskelevien pidempiin opiskelumatkoihin ei ole perusteltua. Ammattipuolella tarvittavat koneet, laitteet ja muu infra on yleensä kallista sekä hankkia että pitää ajan tasalla. Tästä syystä ammatillisten oppilaitosten verkko on lähtökohtaisesti lukioverkkoa harvempi ja opiskelumatkat vastaavasti pidemmät.

Maaseudulla ja haja-asutusalueilla lukiotoiminnan loppuminen heikentää yhteisten opettajien poistumisen kautta peruskoulun aineenopetuksen tasoa, vaikeuttaa yrittäjien saamista paikkakunnalle sekä on omiaan lisäämään nuorten syrjäytymisriskiä. Varsinkin viimeksi mainituilla voi olla huomattavia taloudellisesti kielteisiä vaikutuksia.

2. Mikä on ”vahva” koulutuksen järjestäjä

Lakiesityksessä käytetään useissa kohdin termiä ”vahva koulutuksen järjestäjä”. Pienellä paikkakunnalla koulutuksen järjestäjän vahva osaaminen syntyy paikallistuntemuksen ja -vastuun pohjalta, jolloin järjestäjä pystyy ottamaan joustavasti huomioon yksilöiden koulutustarpeet ja organisoimaan koulutusta sen mukaisesti. Koulutuksen vahva ylläpitäjä tukee koulutuksen kokonaisuutta: ammatilliset, lukio-, perusopetus-, kirjasto-, kulttuuri-, liikunta- ja nuorisopalvelut sekä vapaa sivistystyö. Niukkenevissa olosuhteissa paikallisten koulutuksen järjestäjien toimiminen useinkin yhteisissä tai lähekkäisissä opetustiloissa on taloudellisesti ja pedagogisesti tarkoituksenmukaista ja joustavaa. Peruskunnassa ymmärretään konkreettisesti jo kunnan oman talouden kautta, kuinka paljon maksaa yksi syrjäytynyt nuori.

**Mikäli tulevissa koulutuksen järjestäjäluvissa ylläpitäjältä edellytetään maaseudulla ja haja-asutusalueilla useiden lukiokoulutusta tällä hetkellä järjestävien kuntien yhteen liittäytymistä, vahvuuden kriteeriksi sopisi tällöin ryhmän yhden jäsenen kokemus ja kyky organisoida ja koordinoida verkko- ja etäopiskelua**.

Hattulassa 17.11.2014

Suomen Lähilukioyhdistys

Jukka O. Mattila, puheenjohtaja

[jukka.o.mattila@pp.inet.fi](mailto:jukka.o.mattila@pp.inet.fi)

050 9101 596